Vrou dog sy het nierprobleme, toe gaan sy huis toe met ŉ babaRachael en James (Foto: Rachael Fogarty/TikTok) ŉ Vrou het gesukkel om te slaap weens erge pyn en het na die hospitaal se ongevalle-afdeling gegaan met vermoedelike nierontsteking. Min het sy geweet dat sy binnekort ŉ baba in haar arms sou vashou. Rachael Fogarty (29), ŉ administratiewe assistent van Liverpool, het op 24 November by die werk pyn begin ervaar. Sy is vroeg huis toe. Sy het die aand gesukkel om te slaap en het die volgende dag die noodnommer geskakel. Sy is in kennis gestel dat sy vyf ure sal moet wag vir ŉ hospitaal en omdat sy net vyf minute se ry van haar naaste hospitaal bly, het sy besluit om dit eerder te los en self hospitaal toe te gaan as dinge nie verbeter nie. Ná nóg ŉ slapelose aand het haar pa haar die volgende oggend om 09:30 hospitaal toe gevat. Die dokter het al die gewone vrae gevra, maar hulle was nie seker wat fout kon wees nie. ŉ Ginekoloog het haar die middag ondersoek en vinnig die raaisel opgelos: sy gaan ŉ baba kry, selfs al het sy nie ŉ idee gehad dat sy swanger was nie. ‘n Pasgebore James (Foto: Rachael Fogarty/TikTok) ŉ Ultraklankskandering is gedoen en Rachael was verstom toe die ginekoloog na die baba op die skerm gewys het. Sy is in die kraamsaal opgeneem en haar lewe het in een middag handomkeer verander. Dokters het vermoed Rachael was ongeveer 37 en ŉ half weke lank swanger. Sy verduidelik sy het polisistiese ovariële sindroom (PCOS) en dit was dus nie vreemd om nege maande lank geen maandstonde te hê nie. “Ek en my lewensmaat is al 10 jaar lank saam. Dit het nog nooit vantevore gebeur nie, so ek het gedink dit sal nooit gebeur nie. Dis waar wat hulle sê: al wat nodig is, is daai een keer.” Rachael sê sy het dadelik gewonder of hulle nie kon verhoed dat die baba net vir ŉ dag of twee wag nie – net sodat sy die inligting kon verwerk en haarself kon voorberei. “My lewensmaat het gelyk of iemand hom met ŉ pap snoek geslaan het, maar toe die baba kom, was hy só gelukkig en hy is sedertdien absoluut wonderlik.” Sy sê haar werkgewer wou haar nie glo nie, sy moes foto’s stuur as bewyse. Klein James is uiteindelik op 27 November om 02:32 deur middel van ŉ keisersnee gebore. Hy het 2,31 kg geweeg. #hospital #surprise #idiot #stupid #unknownpregnancy ♬ Love You So – The King Khan & BBQ Show He is so loved….. story time coming soon #bestsurprisever #baby #4month #ididntknowiwaspregnant #storytimecoming #soon #fyp ♬ New Soul – Yael Naïm